КъБР-м и Iэтащхьэр щыIащ ЩIыналъэм унафэ хуэщIынымкIэ центрым
КъБР-м и Iэтащхьэ КIуэкIуэ Казбек иджыблагъэ щыIащ ЩIыналъэм унафэ хуэщIынымкIэ центрым, илъэс кIуам и щэкIуэгъуэ мазэм къызэIуахам.
Центрым и унафэщI Дыгулыбгъу Маринэ КIуэкIуэ Казбек щыгъуазэ ищIащ я лэжьыгъэм и унэтIыныгъэ нэхъыщхьэхэм. Центрыр зэрылажьэ зэманым къриубыдэу республикэм щыпсэухэм абы мини 3,5-рэ хуэдизрэ зыхуагъэзащ, абы щыщу минитIым щIигъур 2021 гъэр къызэрихьэрэ. Республикэм щыпсэухэр нэхъ зыгъэпIейтейхэм ящыщщ гъуэгухэм я щытыкIэр, псэупIэ-коммунальнэ хозяйствэм, узыншагъэр хъумэн IэнатIэм я лэжьэкIэхэр, цIыхухэр социальнэ и лъэныкъуэкIэ зыхуей хуэгъэзэным, егъэджэныгъэм епха Iуэхухэр. ЦIыхухэр зыщIэупщIахэм я жэуапхэр зы сыхьэтрэ ныкъуэм яIэрыхьэжу Iуэхур зэтеублащ икIи абы и лъэныкъуэкIэ центрыр къэралым щынэхъыфIщ.
IэнатIэщIэ къызэрызэрагъэпэщам Iэмал къитащ властым и органхэмрэ щIыналъэм щыпсэухэмрэ я зэпыщIэныгъэр егъэфIэкIуэнымкIэ. Иджы къэрал къулыкъущIэхэм официальнэу тхыгъэкIэ е пощткIэ зыхуагъазэм и мызакъуэу, атIэ социальнэ сетхэмкIи зыпащIэ мэхъу. Я лэжьыгъэр нэхъыфIу къызэгъэпэща хъун папщIэ ЦУР-м зэпымыууэ щолажьэ Iуэхур нэхъ зэхьэлIа министерствэхэм я лIыкIуэхэр. ЩIыналъэм и муниципалитетхэми зэпымыууэ япыщIащ.
— ЦIыхухэм зыкъыщIыхуагъэза Iуэхухэр махуэ къэс зэрызэпалъытыжым и фIыгъэкIэ наIуэ къохъу ахэр нэхъ зыгъэпIейтейхэр икIи абыхэм ятеухуа тхыгъэ ягъэхьэзырурэ социальнэ сетхэмкIэ е цIыхубэ хъыбарегъащIэ IэнатIэмкIэ хэIущIыIу ящIыф хъуащ, — республикэм и УнафэщIым апхуэдэу къыжраIащ ЩIыналъэм унафэ хуэщIынымкIэ центрым и IэщIагъэлIхэм. Хъыбарыр и нэхъыбапIэкIэ зэбграгъэх видеоролик хуэдэу е «Зэрыщытамрэ зэрыхъумрэ» карточкэ Iэмалхэр къагъэсэбэпурэ. ЦIыхухэр щIэтхьэусыхэ щIыпIэм иIа теплъэмрэ министерствэхэм е муниципалитетхэм хъыбарыр яIэрыхьа нэужь щытыкIэр ирагъэфIэкIуэжу абы зэрызихъуэжар къызытещ сурэтхэр хэIущIыIу ящIу мэлажьэ. Зытепсэлъыхь лэжьыгъэ къызэгъэпэщыкIэм и гугъу щищIым КIуэкIуэ Казбек центрым и лэжьакIуэхэм пщэрылъ ящищIащ министерствэхэмрэ IуэхущIапIэхэмрэ цIыхухэм зэрадэлажьэм и рейтинги зэхалъхьэну.
ЦУР-м и унафэщI Дыгулыбгъу Маринэ Iэтащхьэм иригъэлъэгъуащ зыхэплъа тхьэусыхафэхэм кърикIуахэр, щытыкIэр зэрагъэзэкIуэжар онлайн мардэм тету экраным къызэрыридзэр, апхуэдэ щIыкIэкIэ дэнэ деж сыт хуэдэ ныкъусаныгъэ щыIэми я нэIэ трагъэтыну зэрахузэфIэкIри къыхигъэщащ. КIуэкIуэ Казбек жиIащ а программэм фIыуэ зэрыхищIыкIыр: «Апхуэдэ Iэмалым сэ сыщыгъуазэщ, сыту жыпIэмэ, си лэжьапIэ пэшми апхуэдэ картэ щызиIэщ. Картэр дэ махуэ къэс къыдогъэсэбэп икIи онлайн щIыкIэм тету долъагъу цIыхухэм зыкъыщIытхуагъазэ Iуэхухэр. Хуей хъумэ, къэдгъэсэбэпыр ЩIыналъэм унафэ хуэщIынымкIэ центрым и закъуэкъым, атIэ зыхуэфащэ IэнатIэхэм пщэрылъхэр занщIэу яхудощI. КъимыдэкIэ, республикэм щыIэ щытыкIэм теухуауэ тхьэмахуэм зэ щыгъуазэ сызыхуащIхэм Iэмал къызет гугъуехь нэхъыбэ здэщыIэ щIыпIэхэр, IэнатIэхэр къэгъэнэIуэнымкIэ, абыхэм бюджет мылъкур ятегуэшэнымкIэ», — къыхигъэщащ Iэтащхьэм.
КIуэкIуэ Казбек центрым и лэжьакIуэхэм фIыщIэ яхуищIащ къахьа ехъулIэныгъэхэм папщIэ икIи къыхуриджащ я лэжьыгъэр нэхъри ирагъэфIэкIуэнымкIэ щыIэ хэкIыпIэхэр къагъэщхьэпэну. «Ди цIыхухэр зыIууэ гугъуехьхэм и чэзум япэджэжыным, ахэр зэхэгъэкIыным икъукIэ мыхьэнэшхуэ иIэщ. Ди зэманым властым и лэжьыгъэм и фIагъыр къызэралъытэр ар цIыхухэм зэрапыщIа щIыкIэрщ, фэ абыкIэ щIэгъэкъуэныфI фохъу икIи ЦУР-р Къэбэрдей-Балъкъэр Республикэм и властым и органхэм я лэжьыгъэм мыхьэнэшхуэ щызиIэ IэнатIэщ», — жиIащ Iэтащхьэм зэIущIэм и кIэухым.
КъБР-м и Iэтащхьэмрэ
Правительствэмрэ я пресс-IуэхущIапIэ.
